## Pravilnik o pošiljkama koje se mogu uvoziti bez rješenja kojim se utvrđuju veterinarski uvjeti za uvoz pošiljaka

### NN 94/2007 (13.9.2007.), Pravilnik o pošiljkama koje se mogu uvoziti bez rješenja kojim se utvrđuju veterinarski uvjeti za uvoz pošiljaka

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**2834**

Na temelju članka 73. stavka 4. Zakona o veterinarstvu (»Narodne novine«, broj
41/07) ministar poljoprivrede, šumarstva i vodnoga gospodarstva donosi

## PRAVILNIK

### O POŠILJKAMA KOJE SE MOGU UVOZITI BEZ RJEŠENJA KOJIM SE UTVRĐUJU VETERINARSKI UVJETI ZA UVOZ POŠILJAKA

I. OPĆE ODREDBE

Članak 1.

Ovim se Pravilnikom određuju pošiljke živih životinja, proizvoda životinjskog
podrijetla te stelje i sijena (u daljnjem tekstu: pošiljke), koje podliježu
veterinarskom pregledu, a koje se mogu uvoziti u Republiku Hrvatsku i provoziti
preko područja Republike Hrvatske bez rješenja o veterinarskim uvjetima za uvoz
pošiljaka (u daljnjem tekstu: rješenje), koje donosi Uprava za veterinarstvo.

Članak 2.

Odredba članka 1. ovoga Pravilnika ne primjenjuje se na pošiljke kojima se mogu
prenijeti zarazne ili nametničke bolesti ili ugroziti zdravlje ljudi i životinja
ukoliko potječu iz država ili dijela države za koje je na snazi zabrana uvoza i
provoza pošiljaka zbog opasnosti od unošenja u Republiku Hrvatsku određenih
zaraznih ili nametničkih bolesti.

II. UVOZ

*Žive životinje*
Članak 3.

Određuju se pošiljke koje se mogu uvoziti bez rješenja, kako slijedi:
1. Registrirani kopitari ukoliko iste pri unošenju na područje Republike
Hrvatske prati identifikacijski dokument, odnosno putov­nica propisana
Pravilnikom o identifikaciji i registraciji kopitara (»Narodne novine«, broj
74/07) i veterinarski certifikat propisan Pravilnikom o
veterinarsko-zdravstvenim uvjetima za stavljanje kopitara u promet (»Narodne
novine«, broj 88/05);
2. Kućni ljubimci do 5 komada i to psi, mačke, životinje iz porodice kuna,
beskralježnjaci (osim pčela i rakova), ukrasne tropske ribe, vodozemci, reptili,
ptice svih vrsta (osim peradi koja se uvozi u komercijalne svrhe, za zoološke
vrtove i zoo trgovine), sisavci: glodavci i kunići, ukoliko ih za vrijeme
kretanja prati njihov vlasnik ili druga odgovorna osoba ovlaštena od vlasnika, a
nisu namijenjene za prodaju ili predaju drugom vlasniku pod uvjetom da:
a) životinje prati propisana međunarodna putovnica ili svjedodž­ba o zdravlju
(veterinarski certifikat), u kojoj ovlašteni veterinar države izvoznice
potvrđuje da su životinje zdrave i ne pokazuju sumnju na zarazne bolesti, koje
se moraju prijavljivati i ne potječu iz područja u kojima postoji zarazna bolest
koja se tom vrstom životinja može prenijeti;
b) su psi, mačke i životinje iz porodice kuna:
– označene jasno vidljivom tetovažom ili elektronskim sustavom identificiranja (transponder);
– praćene međunarodnom putovnicom izdanom od ovlaštenog veterinara kojom
potvrđuje vakcinaciju protiv bjesnoće, ili revakcinaciju u skladu s preporukama
proizvođačkog laboratorija, provedenoj na toj vrsti životinja s inaktiviranom
vakcinom s najmanje jednom antigenskom jedinicom po dozi (WHO standard) prije ne
manje od 30 dana u slučaju prvog, primarnog cijepljenja;
– mlađe od 3 mjeseca, a nisu cijepljene protiv bjesnoće, od rođenja boravile na
istom mjestu i nisu bile u kontaktu s divljim životinjama što na međunarodnoj
putovnici potvrđuje ovlašteni veterinar ili se kreću u pratnji majke o kojoj su
još ovisne.
3. Odredbe točke 2. ovoga članka primjenjivat će se do 1. listopada 2007.
godine, odnosno do dana stupanja na snagu Pravilnika o veterinarskim uvjetima za
nekomercijalno kretanje kućnih ljubimaca (»Narodne novine«, broj 72/07).

*Stelja i sijeno*
Članak 4.

Stelja i sijeno mogu se uvoziti bez rješenja, pod uvjetom da potječu iz države
iz koje je dozvoljen uvoz u Republiku Hrvatsku.

*Proizvodi životinjskog podrijetla*
Članak 5.

Određuju se pošiljke koje se mogu uvoziti bez rješenja, kako slijedi:
1. Toplinski obrađeni proizvodi životinjskog podrijetla ukoliko iste prati
propisani veterinarski certifikat, u kojemu ovlašteni veterinar države izvoznice
potvrđuje da:
a) je proizvod dobiven od zdravih životinja, pod kontrolom nad­ležne
veterinarske inspekcije te je pri proizvodnji podvrgnut propisanom toplinskom
postupku, koji isključuje mogućnost prenošenja zaraznih bolesti i štetnog
djelovanja na korisnike tih proizvoda, uključujući i razinu štetnih ostataka
(rezidua) pesticida, antibiotika, sulfonamida, hormona, teških metala i sl.;
b) je proizveden u izvoznim objektima koji se nalaze na listi odobrenih objekata
od strane Europske unije;
c) razina radiološke kontaminacije proizvoda u pošiljci nije veća od dopuštene u
Republici Hrvatskoj.
1.1. Pod toplinski obrađenim proizvodima životinjskog podrijetla podrazumijevaju
se:
– konzerve svih vrsta, odnosno proizvodi koji su prije ili tijekom proizvodnje
podvrgnuti toplinskoj obradi postizanjem temperature u središtu proizvoda od
najmanje 70°C ili su podvrgnuti toplinskoj obradi u hermetički zatvorenoj
ambalaži s Fo vrijednosti 3 i više;
– sterilizirano i pasterizirano mlijeko u maloprodajnoj ambalaži;
– sterilizirani i pasterizirani mliječni proizvodi i sirni namaz, osim sira, u
maloprodajnoj ambalaži;
– mlijeko u prahu;
– sladoled;
– želatina i kolagen;
– maslac;
2. Sterilizirani životinjski gnoj, ukoliko se popratnom dokumentacijom potvrdi
stupanj termičke obrade od najmanje 70°C u središtu proizvoda;
3. Satne osnove i vosak termički obrađeni temperaturom višom od 70C;
4. Med i ostali pčelinji proizvodi pod uvjetom da pošiljku prati certifikat iz
Dijela A Dodatka I. ovoga Pravilnika;
5. Tretirane kože papkara pod uvjetom da pošiljku prati certifikat iz Dijela B
Dodatka I. ovoga Pravilnika;
6. Obrađeni lovni trofeji ptica i papkara pod uvjetom da pošiljku prati
certifikat iz Dijela C Dodatka I. ovoga Pravilnika;
7. Hrana za akvarijske ribice pod uvjetom da pošiljku prati certifikat iz Dijela
D Dodatka I. ovoga Pravilnika;
8. Konzumna jaja pod uvjetom da pošiljku prati certifikat iz Dijela E Dodatka I.
ovoga Pravilnika;
9. Proizvodi od jaja pod uvjetom da pošiljku prati certifikat iz Dijela F
Dodatka I. ovoga Pravilnika.

III. PROVOZ

Članak 6.

Rješenje za provoz nije potrebno za sljedeće pošiljke:
1. Živih životinja;
2. Embrija, jajnih stanica i sjemena za umjetno osjemenjivanje;
3. Jaja za nasad;
4. Svih proizvoda životinjskog podrijetla, odnosno proizvoda koji podliježu
veterinarskoj kontroli pod uvjetom da:
a) osoba odgovorna za pošiljku predoči graničnom veterinarskom inspektoru dokaz
da će prva država u koju se šalju žive životinje nakon provoza preko područja
Republike Hrvatske, primiti predmetnu pošiljku;
b) se veterinarskim pregledom utvrdi da pošiljke udovoljavaju propisanim
uvjetima.

*Završne odredbe*
Članak 7.

(1) Stupanjem na snagu ovoga Pravilnika prestaje važiti Pravilnik o pošiljkama
životinja i proizvoda životinjskog podrijetla koje podliježu
veterinarsko-zdravstvenoj kontroli, a za koje nije potrebno rješenje Uprave za
veterinarstvo o nepostojanju veterinarsko-zdravstvenih smetnji za uvoz u
Republiku Hrvatsku i provoz preko područja Republike Hrvatske i o pošiljkama
proizvoda životinjskog podrijetla koje ne podliježu veterinarsko-zdravstvenom
pregledu i kontroli u uvozu, izvozu i provozu (»Narodne novine«, broj 130/04).
(2) Ovaj Pravilnik stupa na snagu osmoga dana od dana objave u »Narodnim
novinama«.

Klasa: 011-02/07-01/70
Urbroj: 525-1-07-1
Zagreb, 31. kolovoza 2007.

Ministar
**Petar Čobanković**, v. r.

DODATAK I.

A. CERTIFIKAT ZA UVOZ MEDA I OSTALIH PČELINJIH PROIZVODA
![](dodatni/350466.gif)
![](dodatni/350467.gif)

B. CERTIFIKAT ZA TRETIRANE KOŽE PAPKARA
![](dodatni/350468.gif)
![](dodatni/350469.gif)

C. CERTIFIKAT ZA OBRAĐENE LOVNE TROFEJE PTICA I PAPKARA
![](dodatni/350470.gif)
![](dodatni/350471.gif)

D. CERTIFIKAT ZA HRANU ZA AKVARIJSKE RIBICE
![](dodatni/350472.gif)

E. CERTIFIKAT ZA KONZUMNA JAJA
![](dodatni/350473.gif)

E (jaja / eggs)
![](dodatni/350474.gif)

F. CERTIFIKAT ZA PROIZVODE OD JAJA

![](dodatni/350475.gif)

EP (proizvodi od jaja / egg products)
![](dodatni/350476.gif)

Pravilnik, NN 94/2007-2834
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)